紫外災變係喺19世紀尾同廿世紀初嘅一個物理學問題。當時嘅物理學家喺度研究黑體輻射，佢哋用古典物理學上嘅定律，發現用呢啲定律計出嚟嘅結果會預測黑體輻射嘅強度會隨住輻射頻率上升，最後趨向於無限大－但呢點同實際觀察得到嘅結果唔吻合，於是就產生咗個「物理學理論係咪有問題」嘅危機。